LV Eiropas Savienības Oficiālais Vēstnesis C 47/1

EIROPAS CENTRĀLĀS BANKAS ATZINUMS

(2012. gada 24. maijs)

par Komisijas deleģētās regulas projektu, ar ko Eiropas Parlamenta un Padomes Direktīvu 2011/61/ES papildina attiecībā uz atbrīvojumiem, vispārējiem darbības nosacījumiem, depozitārijiem, aizņemtajiem līdzekļiem, pārredzamību un uzraudzību

(CON/2012/42)

2013/C 47/01

Ievads un juridiskais pamats

Eiropas Centrālā banka (ECB) 2012. gada 18. aprīlī saņēma Komisijas lūgumu sniegt atzinumu par projektu Komisijas deleģētajai regulai, ar ko Eiropas Parlamenta un Padomes Direktīvu 2011/61/ES papildina attiecībā uz atbrīvojumiem, vispārējiem darbības nosacījumiem, depozitārijiem, aizņemtajiem līdzekļiem, pārredzamību un uzraudzību (turpmāk – “deleģētās regulas projekts”).

ECB kompetence sniegt atzinumu balstās Līguma par Eiropas Savienības darbību 127. panta 4. punktā un 282. panta 5. punktā, jo deleģētās regulas projekts satur noteikumus, kas skar Eiropas Centrālo banku sistēmas (ECBS) uzdevumu sniegt palīdzību tādas politikas sekmīgā īstenošanā, kas attiecas uz finanšu sistēmas stabilitāti, kā noteikts Līguma 127. panta 5. punktā. ECB Padome šo atzinumu pieņēmusi saskaņā ar Eiropas Centrālās bankas Reglamenta 17.5. panta pirmo teikumu.

Īpaši apsvērumi

1. Aizņemtie līdzekļi

1.1. ECB jau agrāk norādījusi, ka Direktīvā 2011/61/ES (1) minētais aizņemto līdzekļu jēdziens ir būtisks daudzu alternatīvo ieguldījumu fondu pārvaldnieku (AIFP) īstenotajam uzņēmējdarbības modelim (2). ECB kopumā piekrīt Eiropas Vērtspapīru un tirgu iestādei (EVTI), ka informācija par aizņemto līdzekļu līmeni, kas aprēķināta, pamatojoties uz bruto riska darījumiem, ir būtiska, lai uzraudzītu sistēmisko risku, un ka šī informācija jāsniedz arī ieguldītājiem. Lai gan pārāk liels aizņemto līdzekļu daudzums var radīt ievērojamu risku finanšu stabilitātei, aizņemto līdzekļu risks nav vienīgais risks alternatīvo ieguldījumu fondiem (AIF). Tādēļ jebkura informācija par aizņemtajiem līdzekļiem jāpapildina ar attiecīgu informāciju par citiem riska avotiem. Šajā kontekstā ir svarīgi, ka prasības, kas attiecas uz dažādiem riska avotiem, tiek nošķirtas. Šādi riska avoti ir pozīcijas risks, t. i., tirgus risks un kredītrisks, kas attiecas uz konkrēto ieguldījumu, un AIF aizņemtie līdzekļi.

1.2. Konsekvences nolūkā, kā arī lai novērstu regulējuma vietas izvēli, ECB uzskata, ka metodēm, kas tiks apstiprinātas aizņemto līdzekļu aprēķināšanai, ciktāl iespējams jāatbilst Bāzeles III regulējumam (3) un priekšlikumam Eiropas Parlamenta un Padomes direktīvai par piekļuvi kredītiestāžu darbībai un kredītiestāžu un ieguldījumu sabiedrību konsultatīvo uzraudzību (4), un priekšlikumam Eiropas Parlamenta un Padomes regulai par kredītiestāžu un ieguldījumu sabiedrību konsultatīvās uzraudzības prasībām (5) (turpmāk kopā – “ierosinātā CRD IV”) (6). Piemēram, šī konsekvence jānodrošina, norādot uz riska ierobežošanas darījumu atzīšanu un procedūru attiecībā uz skaidrās naudas aizņēmumiem. Turklāt jāapsver arī atsaukšanās uz jēdzieniem, kas noteikti ierosinātajā CRD IV (7).

1.3. Kā iepriekš minēts 1.1. punktā, ECB uzskata, ka, aprēķinot riska darījumus, jānošķir a) aktīviem (portfeļiem), kurus iegādājas AIF, piemītošie riski, t. i., “pozīcijas risks” un b) faktiski iesaistītie aizņemtie līdzekļi. Tādēļ šie divi riska avoti jānošķir, nosakot AIF aizņemtos līdzekļus. Piemēram, lai gan skaidrās naudas aizņēmumi no ārējiem avotiem, kas netiek ieguldīti, nav pakļauti tirgus riskam vai kredītriskam, tie tomēr palielina AIF faktiski aizņemto līdzekļu apmēru. Turpretī ierosinātā CRD IV nenošķir dažāda veida skaidrās naudas aizņēmumus (8).

1.4. Deleģētās regulas projekts atsaucas uz bruto metodes un saistību metodes piemērošanu (9). Tas neietver paplašināto metodi (10), jo šī metode nenodrošinātu rezultātu salīdzināmību. ECB saprot, ka paplašinātā metode, kas mīkstina saistību metodes noteikumus, tika izstrādāta AIFP, kuri pārvalda AIF, attiecībā uz kuriem saistību metode var nebūt piemērota vai var nesniegt jēgpilnu rezultātu. ECB atbalsta Komisijas lēmumu neiekļaut paplašināto metodi, jo bruto metodes un saistību metodes piemērošana ir pietiekama un nodrošinās lietderīgu informāciju par AIF aizņemtajiem līdzekļiem gan investoriem, gan kompetentajām uzraudzības iestādēm.

2. Risku pārvaldīšana

Deleģētās regulas projekts prasa AIFP nošķirt risku pārvaldības funkciju no operāciju funkcijas un paredz, ka tas tiks sasniegts, AIFP izpildot zināmu nosacījumu izsmeļošu sarakstu (11). Ja šie nosacījumi netiks ievēroti, AIFP pārvaldošās struktūras piemēros drošības pasākumus, kas novērsīs interešu konfliktus, kuri varētu apdraudēt riska pārvaldības darbību neatkarīgu izpildi (12). Šajā sakarā ECB atbalsta risku pārvaldības nošķiršanu no operatīvajām un vadības funkcijām. Komisija var apsvērt iespēju pilnvarot EVTI, lai tā izstrādā vispārējas pamatnostādnes, kurās nosaka objektīvus kritērijus, lai novērstu nekonsekventu piemērošanu Savienības dalībvalstīs, kā arī lai uzraudzītu to īstenošanu.

3. Ieguldījumi vērtspapīrošanas pozīcijās

3.1. Deleģētās regulas projekts (13) nosaka, ka AIFP var ieguldīt vērtspapīrošanas pozīcijās, ar nosacījumu, ka tie veic finansētāju un iniciatoru uzticamības pārbaudi. Proti, deleģētās regulas projekts nosaka, ka pirms ieguldījumu veikšanas vērtspapīrošanas instrumentos AIFP a) atbilst noteiktām kvalitatīvajām prasībām, piem., visaptveroša izpratne par ieguldījumu riska profilu un pienācīgajām oficiālajām prasībām un procedūrām (14) un b) pārliecinās, ka finansētāji un iniciatori atbilst noteiktām kvalitatīvajām prasībām, t. sk. efektīvas riska pārvaldības prasībām, pienācīgai risku diversifikācijai utt. (15)

3.2. ECB atbalsta kvalitatīvos kritērijus, kas veicina to, ka AIFP apzinās riskus pirms ieguldījumu veikšanas vērtspapīrošanas instrumentos. Attiecībā uz 3.1. punkta b) apakšpunktā minētajiem noteikumiem EIFP pienākumu pārliecināties, ka iniciatori un finansētāji piemēro pienācīgas riska pārvaldības procedūras, varētu būt grūti īstenot, jo AIFP var nebūt iespējas tieši pārbaudīt kritēriju izpildi attiecībā uz finansētāja vai iniciatora iekšējām darbības procedūrām.

3.3. Lai nodrošinātu, ka šādas prasības neierobežo AIFP spēju ieguldīt vērtspapīrošanas instrumentos, tādējādi kavējot vērtspapīrošanas tirgus darbības atjaunošanas mērķa sasniegšanu, deleģētās regulas projekts varētu noteikt, ka EVTI pieņem vispārējas pamatnostādnes par konkrētiem dokumentiem, kas finansētājiem un iniciatoriem jāsniedz AIFP saistībā ar iepriekš minētajām kvalitatīvajām pārbaudēm.

4. Depozitārija funkcija

4.1. ECB atzinīgi vērtē visaptverošos pienākumus, ko depozitāriji pildīs (16) saskaņā ar deleģētās regulas projektu. ECB uzskata, ka sīki izstrādātās prasības (17) lielā mērā ierobežos AIF ieguldītāju vērtspapīru glabāšanas risku.

4.2. ECB atbalsta stingro atbildības režīmu, kas ieviests ar Direktīvu 2011/61/ES un papildināts ar deleģēto regulas projektu (18). ECB tomēr atzīmē, ka šis atbildības režīms kopā ar topošajiem grozījumiem (PVKIU V) (19) Eiropas Parlamenta un Padomes 2009. gada 13. jūlija Direktīvā 2009/65/EK par normatīvo un administratīvo aktu koordināciju attiecībā uz pārvedamu vērtspapīru kolektīvo ieguldījumu uzņēmumiem (PVKIU) (20) varētu pakļaut depozitārijus ievērojamām zaudējumu atlīdzināšanas prasībām. Dažu depozitāriju gadījumā šādas prasības varētu būt par zaudējumu summu, kas vairākas reizes pārsniedz to kapitālu. Tādēļ ECB uzskata, ka ļoti būtiski, ka depozitāriji pienācīgi pārvalda šos riskus neatkarīgi no tā, vai tie ir kredītiestādes, ieguldījumu sabiedrības vai citas uzraudzībai pakļautas iestādes (21), un ka riski tiek uzskaitīti, ievērojot attiecīgos kapitāla prasību noteikumus. Topošais PVKIU V regulatīvais process ir laba iespēja risināt šo jautājumu attiecībā uz PVKIU un AIF depozitārijiem.

5. Pārskatu sniegšanas prasības un informācijas apmaiņa

5.1. ECB atzinīgi vērtē deleģētās regulas projekta 112. pantā noteiktās pārskatu sniegšanas prasības. Saskaņā ar 112. panta 7. punktu AIFP jāsniedz informācija saskaņā ar pārskata standarta paraugu, kas noteikts deleģētās regulas projekta pielikumā. Šajā sakarā ECB atbalsta EVTI konsultācijā ieteiktās (22) datu ziņošanas prasības, kas paredz, ka daļu informācijas vāc katru mēnesi, un iesaka papildu informācijas sniegšanu par AIF vēsturiskajiem riska profiliem. Sīkāka informācija ir svarīga sistēmiskā riska uzraudzības visaptveroša regulējuma izveidei.

5.2. Neierobežojot iepriekš minēto, prasības par pārskatu sniegšanu kompetentajām iestādēm, jo īpaši deleģētās regulas projekta 112. panta 1. punktā noteiktās, lielā mērā pārklājas ar statistikas pārskatu sniegšanas prasībām, kas noteiktas 2007. gada 27. jūlija Regulā ECB/2007/8 par ieguldījumu fondu aktīvu un pasīvu statistiku (23). Tādēļ ECB uzskata, ka ir iespējams ierobežot AIFP pārskatu sniegšanas slogu, saskaņojot kompetentajām iestādēm sniedzamo pārskatu pienākumus un ECB statistiskās prasības (24). Šajā sakarā ECB ir gatava Ar Komisiju un EVTI apspriest, kā vislabāk saskaņot pārskatu sniegšanas prasības.

5.3. Visbeidzot, attiecībā uz informācijas apmaiņu deleģētās regulas projekts (25) paredz ievērojamu izvēles brīvību nacionālajām iestādēm noteikt nosacījumus, saskaņā ar kuriem informācija, kas vajadzīga sistēmiskā riska uzraudzībai (26), jāsniedz EVTI un ESRK. Lai novērstu neskaidrības, ECB iesaka precizēt minētos noteikumus.

Attiecībā uz grozījumiem, kurus ECB iesaka veikt deleģētās regulas projektā, konkrēti redakcionāli priekšlikumi kopā ar paskaidrojumiem ir izklāstīti pielikumā.

Frankfurtē pie Mainas, 2012. gada 24. maijā ECB viceprezidents Vítor CONSTÂNCIO

(1) Eiropas Parlamenta un Padomes Direktīva 2011/61/ES (2011. gada 8. jūnijs) par alternatīvo ieguldījumu fondu pārvaldniekiem un par grozījumiem Direktīvā 2003/41/EK, Direktīvā 2009/65/EK, Regulā (EK) Nr. 1060/2009 un Regulā (ES) Nr. 1095/2010 (OV L 174, 1.7.2011., 1. lpp.).

(2) ECB 2009. gada 16. oktobra Atzinums CON/2009/81 par priekšlikumu Eiropas Parlamenta un Padomes Direktīvai par alternatīvu ieguldījumu fondu pārvaldniekiem un Direktīvas 2004/39/EK un Direktīvas 2009/…/EK grozījumiem (OV C 272, 13.11.2009., 1. lpp.). Visi ECB atzinumi tiek publicēti ECB interneta vietnē http://www.ecb.europa.eu

(3) Sk. “Basel III: A global regulatory framework for more resilient banks and banking systems”, Bāzeles banku uzraudzības komiteja, 2010. gada decembris, 2011. gada jūnija pārstrādātā versija.

(4) Un par grozījumiem Eiropas Parlamenta un Padomes Direktīvā 2002/87/EK par papildu uzraudzību kredītiestādēm, apdrošināšanas uzņēmumiem un ieguldījumu sabiedrībām finanšu konglomerātos. COM(2011) 453 galīgā redakcija.

(5) COM(2011) 452 galīgā redakcija.

(6) Saskaņota aizņemto līdzekļu definīcija nenozīmē saskaņotu aizņemto līdzekļu koeficienta iedalījumu attiecībā uz kredītiestādēm un AIF.

(7) Sk. aizņemto līdzekļu definīciju 4. panta 86. punktā priekšlikumā Eiropas Parlamenta un Padomes regulai par kredītiestāžu un ieguldījumu sabiedrību konsultatīvas uzraudzības prasībām, COM(2011) 452 galīgā redakcija.

(8) Atbilstoši ierosinātajai CRD IV visi skaidrās naudas aizņēmumi tiek uzrādīti bilancē un saskaņā ar šo regulējumu tādējādi palielina aizņemto līdzekļu apmēru neatkarīgi no saņemto līdzekļu turpmākās izmantošanas. Bilances posteņu riska vērtība parasti atbilst to uzskaites vērtībai pēc tam, kad piemērotas konkrētas novērtēšanas korekcijas, piem., kredītriska korekcija, sk. 416. panta 5. punktu kopā ar 106. panta 1. punktu ierosinātajā Eiropas parlamenta un Padomes regulā par kredītiestāžu un ieguldījumu sabiedrību konsultatīvas uzraudzības prasībām, COM(2011) 451 galīgā redakcija.

(9) Deleģētās regulas projekta II nodaļas 2. iedaļas 9. un 10. pants.

(10) Sk. EVTI tehnisko konsultāciju Eiropas Komisijai par iespējamiem pasākumiem Alternatīvo ieguldījumu fondu pārvaldnieku direktīvas īstenošanai, 2011. gada 16. novembris (turpmāk – “EVTI konsultācija”), EVTI/2011/379, 459. lpp.

(11) Deleģētās regulas projekta 43. pants.

(12) Deleģētās regulas projekta 44. pants.

(13) Sk. deleģētās regulas projekta III nodaļas 5. iedaļu.

(14) Deleģētās regulas projekta 55. pants.

(15) Deleģētās regulas projekta 54. pants.

(16) Sk. deleģētās regulas projekta IV nodaļas 2. iedaļu.

(17) Sk. deleģētās regulas projekta 91., 92., 98., 100. un 101. pantu.

(18) Sk. deleģētās regulas projekta IV nodaļas 3. iedaļu.

(19) Sk. arī Komisijas konsultāciju dokumentu par PVKIU depozitārija funkciju un PVKIU vadītāju atlīdzību, 2010. gada 14. decembris.

(20) OV L 302, 17.11.2009., 32. lpp.

(21) Sk. Direktīvas 2011/61/ES 21. panta 3. punktu.

(22) Sk. EVTI konsultācijas V pielikumu.

(23) OV L 211, 11.8.2007., 8. lpp.

(24) Sk. 10. punktu Atzinumā CON/2009/81.

(25) Deleģētās regulas projekta 7. panta 3. punkts un 118. pants.

(26) Šajā sakarā salīdzināt Direktīvas 2011/61/ES 3. panta 3. punkta d) apakšpunktu un 53. pantu ar deleģētās regulas projekta 7. panta 3. punktu un 118. pantu.